जटहां थाना क्षेत्र के पुर्नहां बुजुर्ग गांव के निवासी रामबहाल दूबे के मुताबिक दो जुलाई को उनका पुत्र वीरेंद्र दूबे अपने ही गांव के रामदास कुशवाहा के साथ मोटरसाइकिल से पडरौना कोतवाली के गांव अरनहवा के रहने वाले एक व्यक्ति के घर गया था। रामबहाल के मुताबिक बकाए के 32 हजार रुपये देने के लिए उसके लड़के को बुलाया गया था। उसी दिन से वीरेंद्र दूबे का पता नहीं चल रहा था। इस सिलसिले में उन्हाेंने पडरौना कोतवाली में गुमशुदगी का प्रार्थना पत्र भी दे दिया था। परंतु मुकदमा दर्ज नहीं हुआ था। बुधवार को दिन के लगभग ढाई बजे बिहार प्रांत के पिपरासी थाना क्षेत्र अंतर्गत मूड़ाडीह गांव के विशुनपुरा टोला के पास बड़ी गंडक के घोरहवा ठोकर के सामने बीच नदी में मछुआराें ने एक लाश देखी तो उसे निकालकर बाहर किया। खबर मिलने पर रामबहाल तथा उनके परिवार के लोग भी पहुंचे, जहां उसकी शिनाख्त वीरेंद्र दूबे के रूप में हुई। मृतक के शरीर पर केवल अंडरवियर था। चेहरे को बुरी तरह कुचल दिया गया था। शर्ट से उसका हाथ और सिर बांध दिया गया था तथा हाथ, गला और पेट पर चाकू से घाव के निशान दिख रहे थे।